העיתון הרוסי "קומרסנט" דיווח היום (רביעי) כי הקרמלין החליט לחתום על עסקה חדשה עם איראן למכירת מערכת ההגנה האווירית המתקדמת 300-S. בפרסום, שהתבסס על "מקור קרוב לקרמלין", נאמר כי העסקה תחליף את זו שביטלה רוסיה ב‑2010 תחת לחץ ישראל וארצות הברית. ייתכן גם שמוסקבה תבנה כור גרעיני שני לאיראנים בבושהר.
לפי הדיווח, נשיא רוסיה ולדימיר פוטין ונשיא איראן חסן רוחאני הסכימו על העסקה החדשה בצדי פסגה אזורית שנערכה בקירגיזסטאן בסוף השבוע. אולם, בסוכנות הידיעות הרוסית "אינטרפקס" צוטט מקוד צבאי שאמר כי הסיכויים שגובשה עסקה כזו נמוכים.
העסקה המקורית מ‑2007 היתה למכירת מערכת טילי הקרקע־אוויר מדגם PMU S-300, והפעם מדובר בגרסה שונה של המערכת, VM S-300, הידועה גם בכינוי "אנטיי 2500". לגרסה האחרת טווח קצר יותר, ומהירות טיליה נמוכה יותר, אך היא עדיין מערכת בעלת יכולות גבוהות, המסוגלת להגן ביעילות מפני מטוסי קרב וטילי שיוט.
ב"קומרנס" צוטט ולדימיר יבסייב, מומחה צבאי רוסי, שהסביר כי ייתכן שמערכת ההגנה הנוכחית תתאים יותר לצרכי האיראנים מאשר זו הקודמת. מעבר לכך, דווח בעיתון שרוסיה עשויה לחתום על חוזה לבניית כור גרעיני שני בתחנת הכוח האטומית של איראן בבושהר. בתגובה לביטול עסקת ה‑300-S מצד רוסיה הגישה טהראן תביעת בוררות על 4 מיליארד דולר נגד מוסקבה בז'נבה.
במקביל לדיווח, יצא בהצהרה אלכסיי פושקוב, יושב־ראש ועדת החוץ של הבית התחתון של הפרלמנט הרוסי, הדוּמַה, שלפיה תקיפה אמריקאית בסוריה תוביל להגברת מכירת הנשק לאיראן ולבחינה מחדש של שיתוף הפעולה הרוסי עם ארצות הברית בסיוע הלוגיסטי באפגניסטאן.
פושקוב, הנחשב קרוב לפוטין, אמר בדיון בפרלמנט כי היוזמה הרוסית, שבמסגרתה יתפרק משטר אסד מהנשק הכימי שלו, תצליח רק אם וושינגטון ובעלות בריתה יזנחו את האפשרות להשתמש בכוח. הרוסים מספקים לאמריקאים נתיב תחבורה שדרכו מעבירות מדינות נאט"ו אספקה לכוחות באפגניסטאן - שחשיבותו תפחת לאחר שרוב חיילי הברית יעזבו את המדינה ב‑2014.
"מפלגת המלחמה בארצות הברית תנסה לטרפד את התוכנית הרוסית, והניסיון הזה כבר החל - משרד ההגנה של ארצות הברית כבר סיפק הצהרות ספקניות. כל פעולה נגד סוריה תגרום למלחמה אזורית גדולה, האיום הזה קיים", טען המחוקק הרוסי.